Առևանգված

«Առևանգված» (), ռեժիսոր Ջոնաթան Լիվայնի ամերիկյան կինոկատակերգություն։ Այն մոր և դստեր մասին է, որոնց առևանգում են Հարավային Ամերիկայում հանգստանալու ժամանակ։ Գլխավոր դերակատարներն են Էմի Շումերը և Գոլդի Հոունը։ Պրեմիերան ԱՄՆ-ում կայացել է 2017 թվականի մայիսի 12-ին։

Սյուժե 
Էմիլի Միդլտոնի կյանքում «սև գիծ» է սկսվել. նրան լքել է ընկերը, ի լրումն դրան՝ ազատել են աշխատանքից։ Չնայած այդ ամենին, նա վճռականորեն մեկնում է Էկվադոր՝ պլանավորված հանգստի։ Նրա նախկին ընկերոջ փոխարեն երկար համոզելուց հետո նրան է միանում մայրը՝ Լինդան։ Սակայն հանգիստը չի հաջողվում. կանանց առևանգում են։ Որպեսզի կենդանի մնան, նրանք պետք է հասկանան, թե ինչքան ամուր է իրենց կապը։

Դերերում 
 Էմի Շումեր – Էմիլի Միդլտոն
 Գոլդի Հոուն – Լինդա Միդլտոն
 Այկ Բարինհոլց – Ջեֆրի Միդլտոն
 Վանդա Սայքս – Ռութ
 Ջոան Կյուսակ – Բարբ
 Քրիստոֆեր Մելոնի – Ռոջեր Սիմոնս
 Օսկար Խաենադա – Մորգադո

Ստեղծում 
2015 թվականի մայիսի 22-ին հայտարարվել է, որ Էմի Շումերը նկարահանվելու է կատակերգական մարտաֆիլմում և քրոջ՝ Կիմ Քարամելի հետ փոխադրում է սցենարը, որը գրել էր Քեթի Դիպոլդը։ Դիպոլդը պատմել է, որ սցենարը գրելու համար իրեն ոգեշնչել են իր և մոր հարաբերությունները։ Որպես ֆիլմի պրոդյուսերներ հանդես են եկել Պոլ Ֆեյգը Feigco Entertainment ընկերությունից և Ջեսսի Հանդերսոնն ու Պիտեր Չերնինը Chernin Entertainment ընկերությունից։ Ամբողջ աշխարհում ֆիլմի տարածման իրավունքը ձեռք է բերել 20th Century Fox ստուդիան։ 2015 թվականի օգոստոսի 18-ին հաղորդվել է, որ Ջոնաթան Լևինը բանակցություններ է վարում ֆիլմի ռեժիսորը լինելու համար։

2016 թվականի փետրվարի 8-ին հայտնի է դարձել, որ Գոլդի Հոունը բանակցություններ է վարում հերոսու մոր դերը կատարելու համար։ Դա նրա առաջին դերն էր 2002 թվականին «Բենգեր քույրիկները» ֆիլմում նկարահանվելուց հետո։ 2016 թվականի մայիսին դերասանական կազմին են միացել Քրիստոֆեր Մելոնին, Այկ Բարինհոլցը, Օսկար Խաենադան և Վանդա Սայքսը։ Մայիսին ֆիլմն ուներ «Մայր / դուստր» () աշխատանքային վերնագիրը։

Նկարահանման շրջանն սկսվել է 2016 թվականի հունիսի 15-ին Հավայիում և ավարտվել 2016 թվականի օգոստոսի 12-ին։ 2016 թվականի դեկտեմբերի 12-ին Էմի Շումերը հաղորդել է, որ ֆիլմն ստացել է «Snatched» անվանումը։

Քննադատություն 
Ֆիլմը կինոքննադատների կողմից ստացել է խառն արձագանքներ։ Rotten Tomatoes կայքում այն 189 գրախոսականների ու 10 հնարավորից 5,1 միջին միավորի հիման վրա ունի 36 % վարկանիշ։ Metacritic կայքում 41 գրախոսականների հիման վրա ֆիլմն ունի 45 միավոր 100 հնարավորից, ինչը համապատասխանում է «խառը կամ միջին արձագանքներ» կարգավիճակին։ CinemaScore կայքում հանդիսատեսը ֆիլմին տվել է B գնահատական (A+-ից մինչև F սանդղակով)։

Ծանոթագրություններ 

2017 ֆիլմեր
Անգլերեն ֆիլմեր
Ամերիկյան կինոկատակերգություններ
20th Century Fox ֆիլմեր
Ամերիկյան ֆիլմեր
Ամերիկյան էքշն կինոկատակերգություններ
Ֆիլմեր ընտանիքի մասին